รัฐบาลไทย-ข่าวทำเนียบรัฐบาล-ความก้าวหน้าหลักสูตร BTEC ของ Pearson มอบ มทร.ดำเนินการตั้งศูนย์การเรียนการฝึกสอน "BTEC Training Centre" เพื่อเป็นศูนย์อบรม Master Trainers ในไทย
วันพุธที่ 24 ตุลาคม 2561
ความก้าวหน้าหลักสูตร BTEC ของ Pearson มอบ มทร.ดําเนินการตั้งศูนย์การเรียนการฝึกสอน "BTEC Training Centre" เพื่อเป็นศูนย์อบรม Master Trainers ในไทย
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วย ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ และคณะผู้บริหารกระทรวงศึกษาธิการ หารือการจัดตั้งศูนย์การเรียนการฝึกสอน BTEC Training Centre ในประเทศไทย
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วย ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ และคณะผู้บริหารกระทรวงศึกษาธิการ หารือการจัดตั้งศูนย์การเรียนการฝึกสอน BTEC Training Centreในประเทศไทย ร่วมกับอธิการบดีและผู้บริหารมหาวิทยาลัยเทคโนโลยีราชมงคล (มทร.) ทั้ง 9 แห่งเมื่อวันจันทร์ที่ 22 ตุลาคม 2561ณ ห้องประชุมจันทรเกษมโดยมี ดร.วีระชัย เตชะวิจิตร์ คณะกรรมการพัฒนาหลักสูตรอาชีวศึกษานานาชาติ, นายพงษ์เดช ศรีวชิรประดิษฐ์ รองประธานสถาบันสร้างเสริมขีดความสามารถมนุษย์ สภาอุตสาหกรรมแห่งประเทศไทย, ดร.สาธิต พุทธชัยยงค์ อดีตอธิการบดีมหาวิทยาลัยเทคโนโลยีราชมงคลกรุงเทพ, ผศ.ดร.วิโรจน์ ลิ้มไขแสง อธิการบดีมหาวิทยาลัยเทคโนโลยีราชมงคลอีสาน ร่วมหารือ
นพ.ธีระเกียรติ เจริญเศรษฐศิลป์รมว.ศึกษาธิการกล่าวว่า กระทรวงศึกษาธิการโดยคณะกรรมการพัฒนาหลักสูตรอาชีวศึกษานานาชาติ ซึ่งประกอบด้วยผู้ทรงคุณวุฒิ ภาคเอกชน ภาคอุตสาหกรรม และสภาหอการค้าต่างประเทศในไทย ได้ให้การรับรองหลักสูตร Business and Technology Education Council (BTEC) ของ Pearson สหราชอาณาจักร(อ่านเพิ่มเติมข่าว374) เพื่อนํามาเปิดสอนในประเทศไทย ซึ่ง BTEC เป็นหลักสูตรอาชีวศึกษาที่เน้นสมรรถนะด้านอาชีพ และเป็นการฝึกอบรมที่เข้มข้น ส่งผลให้ผู้เรียนสามารถทํางานได้ทันทีหลังจบหลักสูตร และผู้ประกอบการก็สามารถจ่ายค่าจ้างตามความสามารถของเด็ก
การจะนําหลักสูตรนี้เข้ามาปรับใช้ได้อย่างมีประสิทธิภาพ จําเป็นต้องมีการอบรม Master Trainers ชาวไทยเพื่อให้สามารถถ่ายทอดความรู้ พร้อมทั้งฝึกอบรมวิธีการสอนและเนื้อหาวิชาตามมาตรฐานของ BTEC ในประเทศไทยได้
ซึ่งกระทรวงศึกษาธิการเห็นว่ามหาวิทยาลัยเทคโนโลยีราชมงคล (มทร.) ทั้ง 9 แห่ง มีความสามารถและประสิทธิภาพที่จะเป็นศูนย์การเรียนการฝึกสอน (BTEC Training Centre) และขยายผลไปยังสถาบันอาชีวศึกษาต่อไป ถือเป็นอีกวิธีหนึ่งที่จะช่วยพัฒนาการผลิตกําลังคนให้ได้มาตรฐานระดับสากล
ผศ.วีรสิทธิ์ สิทธิไตรย์ ที่ปรึกษารัฐมนตรีช่วยว่าการกระทรวงศึกษาธิการกล่าวว่า การคํานึงถึงความต้องการของผู้ใช้บัณฑิตหรือผู้ประกอบการเป็นเรื่องสําคัญ โครงการนี้จึงเกิดขึ้นเพื่อให้ผู้ประกอบการได้เข้ามามีส่วนร่วมสร้างหลักสูตรที่ผลิตคนได้ตรงตามความต้องการของผู้จ้างงาน โดยเฉพาะอย่างยิ่งการส่งเสริมให้การอุดมศึกษาช่วยเสริมการดําเนินงานของอาชีวศึกษาให้มีความเข้มแข็ง อาทิ การจัดการเรียนการสอนหลักสูตรฐานสมรรถนะ และสร้างกระบวนการเรียนการสอนแบบใหม่ที่มีความเป็นเลิศตามมาตรฐานสากล เป็นต้น ซึ่งจะช่วยสร้างความมั่นใจให้กับผู้ประกอบการและภาคอุตสาหกรรม
โดย มทร. อาจเป็นศูนย์ช่วยผลิตครูพรีเมียมให้กับอาชีวศึกษา และอํานวยความสะดวกด้านต่าง ๆ ในการพัฒนาครูอาชีวศึกษา ตลอดจนอาจขยายผลเป็นศูนย์ทดสอบของ BTEC กระจายอยู่ทั่วประเทศ และเชื่อมการพัฒนากําลังคนกับภาคอุตสาหกรรมด้วย
ม.ล.ปริยดา ดิศกุลเลขานุการรัฐมนตรีว่าการกระทรวงศึกษาธิการกล่าวว่า ตลอดระยะเวลาที่ผ่านมา มีเสียงสะท้อนจากภาคธุรกิจต่างประเทศที่เข้ามาลงทุนในประเทศไทย ว่าภาคการศึกษาของไทยยังไม่สามารถผลิตกําลังคนได้ตามที่ภาคอุตสาหกรรมต้องการ กระทรวงศึกษาธิการโดยคณะกรรมการพัฒนาหลักสูตรอาชีวศึกษานานาชาติ จึงได้หารือกับผู้แทนหน่วยงานทั้งในประเทศและต่างประเทศ เพื่อหารือแนวทางการพัฒนากําลังคนของไทย อาทิ การปรับใช้หลักสูตร BTEC ในการจัดการเรียนการสอนของไทย
และมีแนวคิดให้ มทร. เป็นศูนย์อบรม Master Trainers ตามมาตรฐาน BTEC คล้ายการอบรมครูภาษาอังกฤษแบบเข้ม Boot Camp เพื่อพัฒนาครูแม่ไก่ให้สามารถนําความรู้และทักษะไปต่อยอดได้ เป็นต้น
ดร.วีระชัย เตชะวิจิตร์ คณะกรรมการพัฒนาหลักสูตรอาชีวศึกษานานาชาติกล่าวว่า หลักสูตร BTEC เกิดจากการที่ภาครัฐต้องการจัดหลักสูตรให้ตรงกับความต้องการของภาคเอกชน โดยเป็นการสอนที่ไม่มีการท่องจําและไม่มีการสอบ แต่เป็นการเรียนการสอนแบบกรณีศึกษา (Case Study) เพื่อสร้างระบบคิด วิเคราะห์ และฝึกแก้ปัญหา จึงต้องการครูที่มีความสามารถในการสอนตามรูปแบบดังกล่าว
โดยมีแนวทางให้ มทร. เป็นศูนย์ BTECโดยเริ่มจากการที่สภาอุตสาหกรรมแห่งประเทศไทย สภาหอการค้าแห่งประเทศไทย และผู้จ้างงานภาคเอกชน หารือกันเพื่อกําหนดวิชา ระดับ และประมาณการจํานวนนักเรียนที่จะเข้าเรียนในแต่ละหลักสูตรและระดับ
จากนั้น มทร.ทั้ง 9 แห่ง กําหนดสถานที่เพื่อตั้งเป็นศูนย์การเรียนการฝึกสอน (BTEC Training Centre) และเตรียมเอกสารใบสมัครขอเป็นศูนย์ BTEC ซึ่ง Pearson จะเข้ามาดําเนินการฝึกสอน BTEC ให้แก่ศูนย์ฝึกอบรม และได้รับการรับรองจาก Pearson เป็น BTEC Certified Centre (เฉพาะหลักสูตรนั้น ๆ ของศูนย์) ทั้งนี้ ครูที่ผ่านการอบรมเรียกว่า Certified BTEC Teachers ทําการสอน BTEC และประเมินผลผู้เรียน เป็นต้น
Writtenbyอรพรรณ ฤทธิ์มั่น
Photo Creditอิทธิพล รุ่งก่อน
Rewriterนวรัตน์ รามสูต
ขอบคุณภาพประกอบPearson
Editorบัลลังก์ โรหิตเสถียร